Andries skryf weer: “Ek het nog altyd ’n belangstelling in die wisselwerking tussen biografie, geskiedenis en landskappe. Dit was ’n wonderlike ervaring om soveel van die plekke waar Schreiner gewoon het te besoek – Hanover, Cradock, De Aar, asook Hertzog en Healdtown hier om die draai van waar ek nou woon. Haar lewe hier en bewegings het vir my ’n tipe prisma geword waardeur ek my nuwe tuiste ’n die Oos-Kaap kon leer ken. Ek het hierdie besoeke gebruik om ’n aantal historiese foto’s van die huise waar sy gewoon het met behulp van olieverf in keur te verwoord. Ander het ek weer probeer weergee soos hulle nou lyk.”
Catherine het in 1999 reeds ’n kunsprojek met Olive Schreiner as Suid-Afrikaanse ikoon aangepak. Hieroor skryf sy: “In my navorsing oor haar het ek haar as ongewone vrou vir haar tyd ervaar en is deur haar unieke idees oor die huwelik, religie en die lewe in die algemeen gefassineer, veral gegewe die Victoriaanse era waartydens sy gelewe het. Hier het ek ’n vrou met beperkte formele onderwys aangetref, wat met selfvertroue met staatsmanne en politici kon omgaan, maar steeds met ewe veel sukses met gewone mense kon identifiseer. Ek is ook deur haar beskrywings van die Suid-Afrikaanse landskap geïnspireer en het elemente daarvan by my keramiek kunswerke betrek.” Catherine het bekendheid vir haar “Ceramic Dream Boxes” verwerf – pragtige keramiekhouers as simboliese bewaarplekke vir ons drome. In hierdie verband haal sy vir Schreiner aan: “Without dreams and phantoms, man cannot exist.”